4339 Moord begin in die hart - Forum 2.0 - jimileroux.com
4339 Moord begin in die hart
Posted by Jimi le Roux on November 11, 2020 at 11:49am in Padlangs oordenkings
13 Jy mag nie moord pleeg nie. Eks. 20:13 BDV
Vir Jesus het die wet oor meer gegaan as uiterlike nakoming. Die hart moet voor God reg wees. Hy sê byvoorbeeld dat God nie net rein hande vra nie – verwysende na hulle rituele wassings – maar veral 'n rein hart. Ook hierdie sesde gebod het vir Jesus oor meer gegaan as om nie mense dood te maak nie. Hy sê moord begin reeds met haat in die hart. Dit kom reeds uit in skelwoorde: "Jy's 'n nikswerd, 'n idioot!" Ja, dít maak reeds dood! Die moord moet al dáár stop.
Ons moet die hele wet dus hart toe vat. Die wet gaan nie net oor dade nie; dit gaan oor ons motiewe en gesindheid. Die wet is ook nie net 'n verbod nie, dis ook 'n gebod. As moord verbied word, beteken dit dat liefde gebied word, selfs liefde vir vyande. O, dis so moeilik! Daar is so min wat Jesus werklik hierin navolg! Hy het immers self sy vyande liefgehad. Kom ons vra God vir 'n nuwe hart!
Troue Here, U ken my hart, my gedagtes. U weet waarin ek faal en waarmee ek slaag. Gee vir my begrip vir die gebrokenheid van mense, selfs van slegte mense, van vyande. Lei my, deur u Heilige Gees, na die plek waar my hart NET kan liefhê, omdat ek self – so onverdiend – NET u liefde beleef het. Amen.